google/wiki40b huggingface dataset:
Ærespennen

Historie

Rett etter den tyske invasjon av Sovjetunionen introduserte Adolf Hitler i juli 1941 Hærens ærespenne «Ehrenblatt des Heeres». Selve spennen kom først 30. januar 1944 og inntil da eksisterte den kun som en papirutmerkelse. De som hadde fått utmerkelsen før denne dato fikk også utdelt spennen. Waffen-SS sammen med politiet ble ikke regnet som en del av hæren, men for denne utmerkelsen ble de regnet som om de var det.

Senere versjoner

Admiral Karl Dönitz introduserte «Ehrenblatt der Kriegsmarine» (Ærespenne for marinen), i februar 1943. Selve spennen kom 13. mai 1944. I 1944 kom «Ehrenblatt der Luftwaffe» (Ærespenne for Luftforsvaret), og den første spennen ble utdelt 5. august 1944.
Stigmella assimilella

Utseende

En liten (vingespenn 5-6 millimeter), brokete møll. Hodet er kledt med gule, hårlignende skjell, det utvidete, første antenneleddet, kragen og en liten flekk på skuldrene er hvite, scutellum er kledt med lysgrå hår. Kroppen og forvingenes grunnfarge er brunsvart. Forvingen har en liten, rund, hvit flekk i den indre delen og trekantede, hvite flekker ved for- og bakkanten lenger ut i vingen. Bakvingen er lysgrå. Larven er gul.

Levevis

Arten lever i blandingsskog, skogkanter og andre steder der det vokser osp (Populus tremula), som er larvenes næringsplante. Larven minerer i ospebladene. Arten har trolig bare én generasjon hvert år, de voksne flyr i mai-juni.

Utbredelse

Arten er utbredt over store deler av Europa og det nordlige Asia. I Norge er den kjent langs kysten vestover til Vest-Agder, dessuten skal den være funnet i Hordaland.
Shenzhou 5

Høydepunkter fra ferden

Shenzhou 5 ble skutt opp klokken 09:00 (lokal kinesisk tid, +8 timer UTC) fra «Jiuquan Satellite Launch Center» en base i Gobi-ørkenen i Gansu-provinsen. Romskipet gikk inn i bane klokken 09:10 (lokal kinesisk tid), 343 km over jordoverflaten. 
Oppskytingen av Shenzhou 5 var en del av et kinesisk romprogram for bemannet romferd som startet i 1992.
Hverken oppskytingen eller landingen ble vist direkte på kinesisk fjernsyn, og det er trodd at det var grunnet bekymringer i den kinesiske regjeringen for en mulig ulykke, men tidene for oppskyting og landing var offentlig kjent, og nyheten om begge hendelsene kom på kinesisk TV bare minutter etterpå. Dette plasserte graden av hemmeligholdelse i forbindelse med oppskytingen av Shenzou imellom den amerikanske og den sovjetrussiske. I motsetning til oppskytinger i USA, ble ikke utenlandske journalister invitert til oppskytingen.
Shenzou 5 gjennomførte 14 runder og landet 21 timer etter oppskyting. Romskipet kom inn i jordens atmosfæren kl 06:04, 16. oktober (lokal tid). Fallskjermene åpnet seg normalt og taikonauten rapporterte at han følte seg fin. Landingen skjedde kl 06:28 (lokal kinesisk tid), bare 4,8 km fra den planlagte landinggsstedet i Indre Mongolia, ifølge opplysninger fra den kinesiske regjeringen. Kretsløps-modulen av romfartøyet ble værende i bane, det fortsatte med automatiserte eksperimenter til 16. mars 2004, og brant opp i atmosfæren 30. mai.
Distichocera

Utseende

Middelsstore, gulbrune til brunsvarte trebukker. Hannene har fjærformede antenner (hvert ledd har et par bladformede vedheng), hunnenes antenner er kortere og sagtakkede. Pronotum er rundet, dekkvingene er tilspisset bak og dekker ikke bakkroppspissen, noe tynne og læraktige, med lengderibber.

Levevis

Larvene lever i død ved, mest av løvtrær.

Utbredelse

Slekten er utbredt i Australia og på Ny-Guinea.
Georg Kaiser

Liv og virke

I årene 1899–1901 arbeidet Kaiser som kontorist ved AEG i Buenos Aires men ble tvunget til å vende tilbake til Tyskland etter å ha fått malaria. Der ble han innlagt på sanatorium flere ganger. Han giftet seg i 1908 og kunne leve av dramatikken han skrev, men kom stadig i finansielle vanskeligheter og ble dømt til en kortere fengselsstraff for bedrageri i 1921. 
Die Bürger von Calais, som var et historisk antikrigsdrama skrevet i 1913, ble ikke oppført før i 1917. Det ble den første suksessen til Kaiser. Stykket er svært språklig kompakt, med en dialog som omfatter mange følelsesmessige monologer som er inspirert av den poetiske telegramstilen til August Stramm. På samme måte som i de andre verkene til Kaiser fra denne perioden, kan man merke påvirkning fra filosofien til Nietzsche. Det er et ekspresjonistisk forvandlingsdrama der personene er typer og idébærere. Han kalte selv stykkene sine for «tankespill», og kombinasjonen av idealistiske ekstatiske visjoner av menneskelig fullkommenhet og intellektuell formbevissthet er karakteristisk.
Von morgens bis mitternachts, som ble filmatisert av Karlheinz Martin i 1920, ble skrevet i 1912 og første gang fremført i 1917. Det er et av de mest oppsette verkene innen tysk ekspresjonistisk teater, og handler om en kasserer (spilt av Ernst Deutsch i filmen til Martin) i en liten bank i W. (Weimar) som ble oppmerksom på hvor mye makt det ligger i penger av en besøkende rik italiensk kvinne. Han underslår 60 000 mark og rømmer til B. (Berlin), der han forsøker å finne nye opplevelser gjennom sport, romantikk og religion, men ender bare opp med å bli frustrert.
Kaiser sitt drama Nebeneinander fra 1923 hadde premiere i Berlin 3. november 1923, og ble regissert av Berthold Viertel. Med dette stykket fjernet Kaiser seg fra ekspresjonismen i de tidligere verkene. Han bruker en mer avrundet karakterisering og en mer realistisk, men komisk dialog for å fortelle en historie om en idealistisk pantelåner som lider under den tyske hyperinflasjonen på 1920-tallet.
Kaiser samarbeidet med komponisten Kurt Weill under en-akter-operaen Der Protagonist (1926), Der Zar lässt sich photographieren (1928) og Der Silbersee (1933). Etter musikalen Silbersee fikk han utgivelsesforbud av nazistene. I 1938 emigrerte han til Sveits med elskerinnen sin.
Senere vidareutviklet han kritikken av den moderne tekniske og kapitalistiske verden som hadde kjennetegnet Gastrilogin. Han begynte deretter å skrive dramatikk på vers med mytologiske tema.
Claudecir Aparecido de Aguiar

Karriere

Claudecir Aparecido de Aguiar startet sin profesjonelle karriere i Mogi Mirim i 1996. Han har også spilt for São Caetano, Palmeiras, Kashima Antlers, Atlético Mineiro og Portuguesa.
Stockholmsdamernas älskling

Om filmen

Filmen hadde premiere 13. oktober 1911 på Orientaliska Teatern i Stockholm. Filmen ble spilt inn på forskjellige plasser i Stockholm, blant annet Djurgårdsbrunns värdshus, Norra Lagnö av Otto Bökman. På båtreisen med Saga til Lagnö skimter man Waldemarsudde, Blockhusudden og Fjäderholmarna.
Tidevannsakselerasjon

Tidevannsakselerasjon er en effekt av tidevannskrefter mellom en naturlig satellitt i bane (for eksempel månen) og den primære planeten den går rundt (for eksempel jorden). Akselerasjonen er vanligvis negativ siden den forårsaker en gradvis bremsing og resesjon for en satellitt i en prograd bane vekk fra primærlegemet og en korresponderende bremsing av primærlegemets rotasjon. Prosessen fører til slutt til en tidevannslåsing, først av det mindre legemet og deretter det større legemet. Jorden og månen er det best studerte tilfellene for dette.
World Golf Hall of Fame

World Golf Hall of Fame er et æresgalleri for golf som ligger i St. Augustine i den amerikanske delstaten Florida. Det skiller seg fra mange andre æresgallerier innen idrett fordi det er felles for damer og herrer. Æresgalleriet styres av en sammenslutning av 26 golforganisasjoner fra hele verden. Hvert år velges et antall nye medlemmer blant kvalifiserte kandidater. Spillere kvalifiserer seg til medlemskap basert på en rekke forskjellige kriterier, men hovedsakelig på grunnlag av mange turneringsseire. Det er også en «livsverk»-kategori der enhver person som i betydelig grad har bidratt til golfsporten kan bli valgt (f.eks. Bing Crosby).
Beverly Michaels

Karriere

Michaels reiste til Hollywood som 19-åring i 1948. Med en høyde på 1,75 meter fant hun raskt jobb som modell, men ble feilaktig navngitt som Beverley Michaels. Senere samme året hadde hun en liten rolle i filmen East Side, West Side. To år senere hadde hun en liten rolle i Tre små ord.
I 1951 møtte Michaels indiefilmregissøren og produsenten Hugo Haas, som hun innledet et forhold til. Han gav henne hovedrollen i film noiren Pickup (1951). Filmen hadde en begrenset visning, og ble bare satt opp på et fåtall kinoer. Som følge av dette ble den ingen kommersiell suksess. Samarbeidet mellom Michaels og Haas ble avsluttet etter utgivelsen av The Girl on the Bridge (1951), da Haas droppet henne til fordel for nykommeren Cleo Moore. 
Michaels hadde ukrediterte roller i Forelsket og umulig og No Hold Barred, som begge ble utgitt i 1952. Deretter spilte hun hovedrollen i film noiren Wicked Woman (1953), og en birolle i film noiren Crashout (1955). Hun spilte også gjesteroller i TV-seriene The Adventures of Falcon, Alfred Hitchcock presenterer og Cheyenne.
I 1956 spilte Michaels inn sine siste filmer, Women Without Men og Blonde Bait.

Privatliv

I 1949 giftet Michaels seg med Voldemar Vetluguin. Ekteparet ble skilt i 1952. Hun giftet seg med regissøren Russell Rouse i 1955, og de fikk to barn sammen. I 2008 vant sønnen deres Christopher Rouse Oscar for beste filmklipp for Jason Bournes ultimatum (2007). Ekteskapet mellom Michaels og Russell varte frem til hans død i 1987. Michaels døde av hjerneslag 9. juni 2007 i Phoenix i Arizona. Hun ble 78 år gammel.
Maabjerg kraftvarmeverk

Maabjerg kraftvarmeverk er et varmekraftverk utenfor Holstebro i Holstebro kommune på nordlig-sentrale Jylland i det nordvestlige Danmark. Dette anlegget er et såkalt kraftvarmeverk som utnytter inntil 90% av energien i det fossile brenselet, ved at spillvarmen utnyttes til levering av fjernvarme. Operatør er DONG Energy. 
Anlegget ble ferdigbygd i 1992. Brenselskilden er biomasse i form av strå, og store mengder industrivarme (varmedamp) fra avfallsforbrenningsanlegg i området Holstebro og Struer. Det brennes også litt naturgass som støttefyring for kokerne. Kraftvarmeverket produserer 28 MW elektrisitet og 68 MJ/sek fjernvarme, nok til å dekke behovet for fjernvarme i mesteparten av gamle Holstebro og Struer kommuner. Årsproduksjonen er 146 GWh strøm og 1 579 TJ varme.
Det eksisterer planer om å bygge et stort biogassanlegg I Maabjerg, som skal omdanne store mengder husdyravfall, kloak og andre organiske avfallsmaterialer til biogass til bruk i kraftverket.
Kevlar

Kevlar er en aramidfiber som er i bruk blant annet i skuddsikre vester, hjelmer, båtseil og liknende. Det ble oppdaget av Stephanie L. Kwolek og først produsert av DuPont, der hun arbeidet, i 1965. Materialet brukes i stadig større grad i militære hjelmer etter hvert som teknologien har gjort det sterkere. Hjelmer i kevlar er langt lettere og mer behagelige i bruk enn de tidligere stålhjelmene.
Kevlar lages i flere kvaliteter som for eksempel Kevlar29, Kevlar49 og Kevlar149.
Kevlar er en polymer (plast) som er fem ganger sterkere enn stål. Det tåler temperaturer opp til 400 grader celsius. 
Kevlar benyttes også til ildleker som poi, ildrep, veke på ildstaver og slikt. Det kan også brukes til skateboard.
Et viktig bruksområde for kevlar er som forsterkning i hylsteret (mantelen) i glassfiberkabler for optisk kommunikasjon, der kevlarens lave tøyning kommer særlig vel til pass for å avlaste det ømfintlige glassfiberet.
Et annet bruksområde er til barduner (handelsnavn Parafil) som et alternativ til stål ved bardunering av høye master. I visse bruksområder er det en fordel at kevlar til forskjell fra stål er elektrisk ikkeledende. Dette kan ha betydning blant annet ved antenneanlegg for radio.
Også høytalerprodusenter har oppdaget et bruksområde for kevlar. Det anvendes til selve høytalermembranen.
Back Door Man

«Back Door Man» er en Bluessang skrevet av Willie Dixon for Howlin' Wolf, og utgitt på plateselskapet Chess Records som B-side til Wolfs Wang Dang Doodle i 1961. Sangen blir regnet for en klassiker innen Chicago-blues.

Teksten

I sørstatene er en «back-door man» en som har et sidesprang med en gift kvinne, og benytter bakdøren for å forlate huset før ektemannen kommer hjem. Wolf synger: «When everybody trying to sleep, I'm somewhere making my midnight creep. / Every morning the rooster crow, something tell me I got to go / I am a back door man». Dette er et tema som går igjen i mange bluessanger. Robert Plant refererer til Dixonsangen i Led Zeppelins «Whole Lotta Love» (1969): «Shake for me girl, I want to be your back-door man.»

Musikk

Singelen ble spilt inn i Chicago i 1960 av Howlin' Wolf (vokal), Otis Spann (piano), Hubert Sumlin og en anonym mann (gitar), Willie Dixon (bass) og Fred Below (trommer). Akkordprogressjonen i sangens refreng ligner på den man finner på Bo Diddleys «I'm a Man» (1955), John Lee Hookers «I'm Mad (Again)» (1957) og Dixons egne «Hoochie Coochie Man» (1954). De refererer alle tilbake til arbeidssanger sunget under byggingen av jernbanespor.

Andre versjoner

Sangen ble blant annet spilt av The Doors, som brukte den i sitt debutalbum i 1967. Andre som har spilt inn sangen, er Chicken Shack, Blues Project, Shadows of Knight, Bob Weir, Harmonica Slim & Hosea Leavy, Sam Gopal, T-Model Ford, Quicksilver Messenger Service og Soul Asylum med Iggy Pop under åpningen av Rock and Roll Hall of Fame.
Håndball-VM 1967 for menn

Håndball-VM 1967 for menn ble spilt i Sverige i perioden 12. – 21. januar 1967. Tsjekkoslovakia ble verdensmester foran Danmark og Romania.
Will Ferrell

Bakgrunn

Will Ferrell er sonn av Betty Kay (født Overman), en lærerinne som underviste ved Old Mill Elementary School og Santa Ana College, og Roy Lee Ferrell jr., en musiker i The Righteous Brothers.

Fjernsyn

Ferrell begynte sin karriere i Saturday Night Live i 1995 der han ble ansatt og gjorde imitationer av blant annet George W. Bush og vokste etter det frem som en av USAs mest fremgangsrike komikere. Dette programmet er en TV-serie som har eksistert siden 1970-tallet. Han var til slutt seriens best betalte skuespiller med  350.000 dollar for sesongen. I 2002 sa han farvel for å konsentrere seg om filmkarrieren i stedet.

Filmer

WillFerrell har  hatt stor suksess med filmene sine. Han er kjent fra blant andre A Night At The Roxbury, Elf, Anchorman: The Legend of Ron Burgundy, Old School, Talladega Nights - The Ballad Of Ricky Bobby, Stranger Than Fiction og Blades Of Glory. 
Ferrell har også gjort suksess med to kortfilmer sammen med Adam McKays lille datter Pearl. Filmene heter The Landlord og Good Cop Baby Cop, og er å finne på Ferrells og McKays internettside (se eksterne lenker).
I filmen Step Brothers ble han gjenforent med skuespiller John C. Reilly og regissør Adam McKay som han hadde stor suksess sammen med da de spilte inn Talladega Nights og Anchorman.

«The Frat Pack»

Will Ferrell er en del av «The Frat Pack», en gjeng amerikanske skuespillere som har for vane å dukke opp i hverandres filmer. Medlemmer i gruppa er Ben Stiller, Vince Vaughn, Will Ferrell, Jack Black, Steve Carell, og brødrene Owen og Luke Wilson. Frat Pack-filmer som Will Ferrell har medvirket i er blant annet Anchorman, Old School, Starsky & Hutch, Wedding Crashers og Blades of Glory.

Priser

Will Ferrell og Nicole Kidman ble tildelt Razzieprisen for verste filmpar for Forhekset i 2005.
I 2007 ble Ferrell tildelt «Vikingprisen» fra The Swedish School i Los Angeles, hvor han og hustruen er aktive.
Mesoxantha ethosea

Utseende

En middelsstor, svart og gul sommerfugl med smale, avrundede vinger. Undersiden er brunlig. Arten ligner ikke mye på andre sommerfugler og ble tidligere plassert i familien Lycaenidae.
Trolig etterligner den giftige sommerfugler i gruppene Danaini eller Acraeini.

Levevis

Arten lever i regnskog mellom 100 og 800 meter over havet. Larvene lever på planter i vortemelkfamilien (Euphorbiaceae). Hannene forsvarer territorier i skogen og utkjemper luftkamper om dem.

Utbredelse

Arten er utbredt i Vest- og Sentral-Afrika.
John Bowlby

Liv og karriere

John Bowly studerte i sin ungdom psykologi ved Trinity College i Cambridge, og vant flere priser for fremragende intellektuelle bidrag. Etter Cambridge jobbet han med mistilpassede og avvikende barn, og ble i en alder av 22 tatt opp ved University College Hospital i London, hvor han studerte medisin. Før legestudiet var over, begynte han på Institute for Psychoanalysis, hvor han jobbet med voksenpsykiatri. Han  kvalifiserte som psykoanalytiker i 1937, 30 år gammel.  
På grunn av sitt tidligere arbeid med mistilpassede og avvikende barn ble Bowlby interessert i utvikling hos barn og begynte å jobbe på en barneklinikk i London. Denne interessen ble forsterket av konsekvensene 2. verdenskrig hadde for mange barn; der mange ble adskilt fra sine foreldre enten ved død eller evakuering, inkludert jødiske barn som ble reddet ut av Tyskland. På slutten av 50-tallet hadde han samlet en stor mengde observasjoner og teori som underbygget viktigheten som tilknytning har for barns utvikling.
Bowlby var interessert i å finne ut nøyaktig hvilke mønstre av familieinteraksjoner som er involvert i både normal og patologisk utvikling. Han fokuserte på hvordan tilknytningsvansker ble overført mellom generasjoner. Under dannelsen av tilknytningsteori foreslo han at tilknytningsatferd grunnleggende sett er en evolusjonsstrategi for overlevelse, som beskytter barn mot rovdyr. Mary Ainsworth, som var en av Bowlbys studenter, videreutviklet og testet ideene hans, og spilte en stor rolle for teorien ved å foreslå at det finnes ulike typer tilknytning.
Conowingo-demningen

Conowingo-demningen er en demning med et vannkraftverk (pumpekraftverk) i Harford County, delstaten Maryland i USA. Kraftverket har en installert produksjonskapasitet på 507 MW, fordelt på elleve turbiner.
Karaganda

Karaganda (kasakhisk: Қарағанды, Karagandy; russisk: Караганда, Karaganda) er hovedstaden i Karaganda oblast i Kasakhstan. Den er den fjerde største byen i Kasakhstan etter Almaty, Astana og Tsjimkent med om lag 450 000 innbyggere. I 1940-årene var ca. 70 % av innbyggerne etniske tyskere. De fleste av de etniske tyskerne er etterkommere av volgatyskere som ble deportert til Sibir og Kasakhstan på Stalins ordre da Hitler invaderte Polen. Fram til 1950-årene var mange av dem internert i arbeidsleirer (gulag). Fra 1989 til 1999 falt innbyggertallet i Karaganda med 14 %, hovedsakelig fordi mange emigrerte til Tyskland. 
Navnet Karaganda kommer fra busken karagana som det er mye av i området. Karaganda er en industriby som ble bygd for å utnytte kullgruvene ved hjelp av fangene i arbeidsleirene. Tidlig på 1990-tallet ble den vurdert som hovedstad i Kasakhstan før valget falt på Astana. 
Det opprinnelige stedet der Karaganda stod er i dag avmerket på bykart som «Gamlebyen», men nesten ingenting er igjen. Da sovjeterne utnyttet de rike kullforekomstene like ved, førte gruvegangene like under byen til at den måtte flyttast flere kilometer lenger sør.
Bache Hill

Bache Hill er en fjelltopp Rhos Fawr i Radnor Forest i Wales. Den ligger øst for Black Mixen. Toppunktet er merket, og på toppen av fjellet finner man en gammel gravhaug.
Det har vært kontroverser om fjellets høyde, da toppen av åsen er menneskeskapt, men de siste kartene til OS Explorer viser at høyden likevel blir korrekt.
Under aftenhimmelen

Under aftenhimmelen er en roman av den norske forfatteren Finn Carling, utgitt i 1985.
Romanens to personer møtes ved middagsbordet ved en restaurant i Hellas hver kveld en ukes tid. Levemannen Robert Turner og den magre Joseph Frost lover hverandre hensynsløs ærlighet, og forteller hverandre historier fra sine liv. Aftenpostens anmelder Johan Fr. Heyerdahl mente at «det hele utvikler seg til mer enn tom underholdning og spill, her avsløres kjærlighetslengsel, løgn og sannhet – diktning og liv» og at «Ensomhet er et grunntema i Finn Carlings diktning, også i denne romanen der Mr. Turner jakter på sin Evrydike som han senere fornekter og snur ryggen til i et avgjørende øyeblikk»
Pleistophylla

Utbredelse

Arten er utbredt i Sør-Afrika.
Erora

Utseende

Middelsstore stjertvinger (vingespenn 25–35 millimeter), vanligvis uten stjerter på bakvingene. Oversiden er mørk brun, ensfarget eller med større eller mindre områder med metallisk blå skjell. Undersiden er mer eller mindre grønnlig, ofte med rødbrune flekker.

Levevis

Disse artene lever i lysninger i skog, også i fjellområder.

Utbredelse

Disse artene lever i Mellom- og Sør-Amerika, dessuten er én art utbredt i Nord-Amerika.
Lost Souls

Lost Souls er en musikkfestival som har blitt arrangert årlig i Kristiansand siden 2005. Festivalen huser artister og band innenfor sjangrene synth, goth, rock, EBM, industrial, og metal.
Katalase

Katalase er et enzym som katalyserer reaksjonen der hydrogenperoksid omdannes til oksygengass og vann. Det var et av de første enzymer som ble beskrevet. Det fins i celler fra de fleste vevstyper hos både planter og dyr, men også i kroppsvæsker som spytt og blod hos menneske. Katalase har ett av de høyest kjente turnovertall blant alle enzymer; ett katalasemolekyl kan omdanne millioner av hydrogenperoksidmolekyler per sekund.
Reaksjonen som katalyseres av katalase kan skrives: 2H₂O₂ → 2H₂O + O₂

Klassifisering

Katalase klassifiseres enzymologisk som en oksidoreduktase/peroksidase. Det har katalognummer EC 1.11.1.6 i den internasjonale enzymfortegnelsen (IUBMB EC).

Historie

Eksistensen i levende organismer av et stoff som nedbryter hydrogenperoksid ble først beskrevet i 1818 av Louis Jacques Thénard, kort tid etter at han oppdaget selve hydrogenperoksidet. Dette er muligens første gang en enzymkatalysert reaksjon er blitt tilskrevet et kjemisk stoff. I 1900 ga Oscar Loew dette stoffet navnet katalase, og han fant det i en rekke dyr og planter. Navnet katalase stammer fra katalyse, et ord som opprinnelig betydde nedbrytning.
I 1937 ble katalase fra storfelever isolert i krystallisert form av James B. Sumner. I 1969 ble hele aminosyresekvensen til dette storfe-enzymet bestemt. Endelig ble 3D-strukturen til proteinet publisert i 1981.
Virkningsmekanismen er ikke fullstendig kjent, men i 2007 kom en foreløpig beskrivelse av reaksjonsmekanismen i to trinn.

Struktur

Katalasemolekylet er en tetramer; hver av de fire polypeptidkjedene inneholder over 500 aminosyrer. I likhet med hemoglobin inneholder det i tillegg fire polysykliske heme-grupper med jernioner tilknyttet.
Aminosyresekvensen varierer ganske mye fra art til art, og som resultat av dette varierer optimal pH mellom 4 og 11 (7 for human katalase). Også den optimale temperaturen varierer mellom ulike organismer; mens human katalase virker best ved 37°C, har katalase isolert fra den hypertermofile bakterien Pyrobaculum calidifontis et temperaturoptimum på 90°C.

Katalasetest

I bakteriologien brukes en katalasetest i klassifisering av bakterier, idet bakteriene inndeles i katalasepositive (for eksempel stafylokokker, Micrococcus' og ''Pseudomonas)) og katalasenegative (for eksempel streptokokker og mange melkesyrebakterier). Testen utføres ved at en dråpe peroksidløsning dryppes over en koloni av den bakterien man vil teste. Hvis det dannes bobler av oksygengass, er reaksjonen positiv.
Blåbærurtemåler

Utseende

En liten til middelsstor (vingespenn 20 – 27 mm), slank, hvit til lysbrun måler. Vingene er overstrødd med spredte, mørkere skjell og har to-tre, ofte utydelige, brune tverrstriper men ingen flekker. Larven er naken, lang og tynn, brunlig med en hvit sidestripe. Undersiden er gjerne mørkere enn oversiden.

Levevis

Arten finnes først og fremst på heier. Larvene lever på blåbær (Vaccinium myrtillus), blokkebær (Vaccinium uliginosus) og røsslyng (Calluna vulgaris). De voksne målerne flyr i juni – juli.

Utbredelse

Arten er utbredt over det meste av Europa, men er ikke registrert lengst i vest (Island, Irland og Portugal).
I Norge er den funnet over hele landet.
Mytteriet på Bounty (1935)

Handling

I den engelske flåten kommanderer kaptein Bligh på seilskipet Bounty, og er en sann redsel for sitt mannskap. En av hans offiserer Fletcher Christian, gjør tilslutt felles sak med mannskapet, lager mytteri og setter kapteinen fra borde.

Priser

Mytteriet på Bounty ble i 1936 belønnet med Oscar for beste film, og ble nominert i ytterligere syv kategorier. Charles Laughton vant i tillegg prisen som beste mannlige hovedrolle ved New York Film Critics Circle Awards. Det amerikanske filminstituttet har kåret Laughtons rollefigur til filmhistoriens 19. beste skurkeskikkelse.